༈། །འཕགས་པ་དོན་ཡོད་ཞགས་པ་ལྷ་ལྔའི་རྗེས་གནང་གོ་བདེ་བཀླག་ཆོག་ཏུ་བཀོད་པ་བཞུགས་སོ། ། བླ་མ་མཆོག་དང་ཡི་དམ་འཕགས་པའི་ཚོགས། ། དབྱེར་མེད་ཞབས་ཀྱི་པདྨོ་ལ་བཏུད་ནས། ། དོན་ཡོད་ཞགས་པ་དེ་བ་པཉྩ་ཡི། ། རྗེས་གནང་ཆོ་གའི་ཚུལ་འདི་བྲི་བར་བྱ། དེ་ལ་འདིར་གནས་ཁང་གཙང་ཞིང་ཡིད་དུ་འོང་བར་དོན་ཡོད་ཞགས་པའི་བྲིས་སྐུ་ཡོད་ན་དགྲམ། དེའི་མདུན་དུ་ཅོག་ཙེའི་ཁར་མཎྜལ་ཚོམ་བུ་ལྔ་བཀོད་ལ། དེའི་མདུན་ཕྱོགས་ལ་ཆུ་གཉིས་སྔོན་འགྲོའི་ཉེར་སྤྱོད་ལྔ་དང་ཟླུམ་གཏོར་གཅིག་བཤམ། སློབ་དཔོན་གྱི་མདུན་དུ་ཏིང་ཤག་དང་མེ་ཏོག་ཕོར་པ་འབྲུས་བཀང་པ་བཞག། མཆོད་པ་བྱིན་གྱིས་བརླབས་ལ། ལྷ་ལྔའི་བདག་བསྐྱེད་བཟླས་པ་དང་བཅས་པ་བསྔོ་བའི་བར་མངོན་རྟོགས་ནས་འབྱུང་བ་བཞིན་བྱས་ལ། མདུན་གྱི་ཚོམ་བུ་ལ་དམིགས་ཏེ། ཨོཾ་སྭ་བྷཱ་ཝ་སོགས་བརྗོད། སྟོང་པར་གྱུར། སྟོང་པའི་ངང་ལས་ནམ་མཁའི་དབུས་སུ་པྃ་ལས་པདྨ་དང་། རྃ་ལས་ཉི་མའི་དཀྱིལ་འཁོར་གྱི་སྟེང་དུ་ཧཱུྃ་ཡིག་ལས་བྱུང་བའི་སྣ་ཚོགས་རྡོ་རྗེ། ཞེས་པ་ནས། ཁྲོ་གཉེར་ཅན་ལ་དོན་ཡོད་གྲུབ་པས་དབུར་བརྒྱན་ཞེས་པའི་བར་མངོན་རྟོགས་བཞིན་ལ། དེ་ནས་མཆོད་པ་སླར་ཡང་བྱིན་གྱིས་བརླབ་པའམ། མ་བརླབས་ཀྱང་རུང་། འཇིག་རྟེན་ཁམས་ནི་དཔག་མེད་ན། ། མཆོད་ཡོན་ཇི་སྙེད་སོགས། ཨོཾ་སརྦ་ཏ་ཐཱ་ག་ཏ་ཨརྑྷཾ་པྲཱ་ཏཱིཙྪ་སོགས་མཆོད་སྔགས་སོ་སོར་སྦྱར་བས་མཆོད། བསྡུ་ན་ཚིག་བཅད་དོར་ནས། ཨོཾ་སརྦ་ཏ་ཐཱ་ག་ཏ་སོགས་སྔགས་ཙམ་གྱིས་མཆོད། ། ཐུགས་རྗེའི་དབང་ཕྱུག་འཕགས་མཆོག་སྤྱན་རས་གཟིགས། ། དོན་ཡོད་ཞགས་དང་ཁྲོ་ཆེན་རྟ་མགྲིན་དཔལ། ། རལ་གཅིག་མ་དང་ལྷ་མོ་ཁྲོ་གཉེར་ཅན། ། འཕགས་པ་ལྷ་ལྔའི་ཚོགས་ལ་ཕྱག་འཚལ་ལོ། ། ཞེས་པས་བསྟོད། གཏོར་མ་ཨ་མྲྀ་ཏས་བསང་། སྭ་བྷ་ཝས་སྦྱང་། སྟོང་པའི་ངང་ལས་ཨོཾ་ལས་བྱུང་བའི་རིན་པོ་ཆེ་ལས་གྲུབ་པའི་སྣོད་ཡངས་ཤིང་རྒྱ་ཆེ་བའི་ནང་དུ་ཨོཾ་ཨཱཿཧཱུྃ་འོད་དུ་ཞུ་བ་ལས་བྱུང་བའི་གཏོར་མ་ཁ་དོག་དྲི་རོ་ནུས་པ་ཕུན་སུམ་ཚོགས་པ་བདུད་རྩིའི་རང་བཞིན་དུ་གྱུར། ཨོཾ་ཨཱཿཧཱུྃ། ལན་གསུམ་གྱི་བྱིན་གྱིས་བརླབ། རྡོ་རྗེ་ཐལ་མོ་ཁ་གྱེན་དུ་ཕྱེ་ལ། ཨོཾ་བྷ་ག་ཝཱན་མ་ཧཱ་ཀཱ་རུ་ཎི་ཀ་ཨ་མོ་གྷ་པཱ་ཤ་ཨ་ཀཱ་རོ་མུ་ཁཾ་སོགས་ལན་གསུམ་གྱིས་ཕུལ། དེའི་ཚེ་ལྷ་རྣམས་ཀྱི་ལྗགས་རྡོ་རྗེའི་འོད་ཀྱི་སྦུ་གུས་བདུད་རྩི་དྲངས་ཏེ་བཞེས་པས་མཉེས་པར་བསམ། སྔར་བཞིན་མཆོད་པས་མཆོད། བསྟོད་པས་བསྟོད། བདག་དང་སེམས་ཅན་ཐམས་ཅད་ཀྱི་རྒྱུད་ལ་བྱང་ཆུབ་ཀྱི་སེམས་རིན་པོ་ཆེ་རྣམ་པ་གཉིས་སྐྱེ་བར་བྱིན་གྱིས་བརླབ་ཏུ་གསོལ། ཞེས་གསོལ་བ་བཏབ། དེ་ནས་མདུན་གྱི་གཙོ་བོ་ལ་དམིགས་ནས། ན་མཿས་མཏྣ་སོགས་སྙིང་པོ་ཉེར་གཅིག་དང་། ལྷ་གཞན་བཞི་ལའང་རང་གི་སྙིང་པོ་བདུན་ལ་སོགས་པ་བཟླ། དེ་ནས་སློབ་མ་ཁྲུས་བྱས། ཕྱག་དང་ཡོན་ཕུལ་ཏེ་གྲལ་ལ་འཁོད་པ་ལ། ནམ་མཁའི་མཐའ་དང་མཉམ་པའི་སེམས་ཅན་ཐམས་ཅད་ཀྱི་དོན་དུ་འཕགས་པ་དོན་ཡོད་ཞགས་པ་ལྷ་ལྔའི་རྗེས་སུ་གནང་བ་གསན་སྙམ་པ་སོགས་སྤྱི་འགྲེ་བཞིན་ལ། གང་གསན་པར་བྱ་བའི་ཆོས་ནི། གསང་སྔགས་རྡོ་རྗེ་ཐེག་པ་ལ་རྒྱུད་སྡེ་རིན་པོ་ཆེ་བཞིར་བཤད་པའི་ནང་ནས་བྱ་བའི་རྒྱུད་ཡིན། དེའི་ནང་ནས་ཀྱང་བདག་ཉིད་ཆེན་པོ་ས་པཎ་གྱིས། བྱ་བའི་རྒྱུད་ལ་རྣམ་གསུམ་ཡོད། ། དོན་ཡོད་ཞགས་སོགས་འགའ་ཞིག་ལ། ། དབང་བསྐུར་སེམས་བསྐྱེད་མ་ཐོབ་ཀྱང་། ། སྨྱུང་གནས་ལ་སོགས་བྱེད་ནུས་ན། ། གང་ཟག་ཀུན་གྱིས་བསྒྲུབ་པར་གསུངས། ཞེས་གསུངས་པ་ལྟར་སྒྲིབ་པ་སྦྱང་བའི་ཕྱིར་གང་ཟག་ཀུན་གྱིས་ཉམས་སུ་བླང་བྱར་གསུངས་པའི་འཕགས་པ་དོན་ཡོད་ཞགས་པའི་སྒྲུབ་སྐོར་ཡིན། དེ་ལའང་ལྷ་ལྔ་མ་དང་། དཔའ་བོ་གཅིག་པ་གཉིས་སུ་ཡོད་པ་ལས། ད་ལམ་འདིར་རྒྱ་གར་གྱི་སློབ་དཔོན་ལྷན་སྐྱེས་རོལ་པས་མཛད་པའི་ལྷ་ལྔ་མ་བ་རི་ལོ་ཙཱ་བ་ནས་བརྒྱུད་པ་དེ་ཡིན། དེ་ལའང་སྔོན་འགྲོ་སློབ་དཔོན་གྱི་བྱ་བ་བདག་བསྐྱེད་མདུན་བསྐྱེད་མཆོད་བསྟོད་ལ་སོགས་པ་རྣམས་ད་ལྟ་ནས་གྲུབ་ཟིན། ད་སློབ་མའི་ངོ་སྐལ་དུ་གྱུར་པའི་བྱ་བ་ལ། ད་ལྟར་ཀྱི་སློབ་དཔོན་ཉིད་འཕགས་པ་ཐུགས་རྗེ་ཆེན་པོའི་སྐུ་ཅན་དུ་གསལ་བ་ལ་ལྷ་ལྔའི་རྗེས་གནང་ཞུ་བའི་ཡོན་དུ་དམིགས་ཏེ་མཎྜལ་འབུལ་བར་ཞུ། དེ་ནས་ཕུལ་ཚར་བ་དང་། ཕྱག་སྙིམས་པ་མེ་ཏོག་དང་བཅས་ཏེ་གསོལ་བ་འདེབས་པ་འདིའི་རྗེས་ཟློས་གསུང་བར་ཞུ། སངས་རྒྱས་བྱང་ཆུབ་སེམས་དཔའ་དང་། ། སློབ་དཔོན་བདག་ལ་དགོངས་སུ་གསོལ། ། ཀུན་མཁྱེན་ཡེ་ཤེས་ཕུང་པོ་ཅན། ། སྲིད་པའི་འཁོར་ལོ་རྣམ་སྦྱོང་བ། ། དེ་རིང་བཤད་པའི་རིན་ཆེན་གྱིས། ། གཙོ་བོས་བདག་ལ་བཀའ་དྲིན་སྩོལ། ། ཁྱོད་ཞབས་པདྨོ་སྤངས་ནས་ནི། ། གཙོ་བོ་གཞན་ལ་མི་འཚོལ་ཏེ། ། འགྲོ་བའི་དཔའ་བོ་མཐུ་ཆེན་གྱིས། ། དེ་བས་བློ་མཆོག་བསྟན་དུ་གསོལ། ། ལན་གསུམ། བདུན་རྣམ་དག་གི་སླད་དུ་ཐུགས་དམིགས་འདི་བཞིན་དུ་གནང་བར་ཞུ། མདུན་གྱི་ནམ་མཁའི་གནས་སུ་འཕགས་པ་ལྷ་ལྔ་ལ་སངས་རྒྱས་དང་བྱང་ཆུབ་སེམས་དཔའི་ཚོགས་ཀྱིས་བསྐོར་བ་མངོན་སུམ་ལྟ་བུར་བཞུགས་པའི་སྤྱན་སྔར་བདག་དང་སེམས་ཅན་ཐམས་ཅད་ཀྱི་སྡིག་པ་དང་སྒྲིབ་པ་རྣམས་བཤགས་ཤིང་། དགེ་བ་ལ་རྗེས་སུ་ཡི་རང་སྙམ་པ་དང་། སྐྱབས་གནས་དཀོན་མཆོག་གསུམ་ལ་སྐྱབས་སུ་འགྲོ་ཞིང་སེམས་ཅན་ཐམས་ཅད་ཀྱི་དོན་དུ་བྱང་ཆུབ་ཀྱི་མཆོག་ཏུ་སེམས་བསྐྱེད་སྙམ་པ་ལ་སོགས་པའི་སྒོ་ནས་འདིའི་རྗེས་ཟློས་གསུང་བར་ཞུ། དཀོན་མཆོག་གསུམ་ལ་བདག་སྐྱབས་སོགས་ལན་གསུམ། འཕགས་པ་སྤྱན་རས་གཟིགས་ཀྱི་དམ་ཚིག་དང་སྡོམ་པ་རྣམས་འཛིན་སྙམ་པས་ཐུན་མོང་མ་ཡིན་པའི་གསོལ་བ་བཏབ་པ་འདིའི་རྗེས་ཟློས་གསུང་བར་ཞུ། ། སངས་རྒྱས་བྱང་ཆུབ་སེམས་དཔའ་དང་། ། སློབ་དཔོན་བདག་ལ་དགོངས་སུ་གསོལ། ། བདག་གིས་སྤྱན་རས་གཟིགས་དབང་གི། དམ་ཚིག་དངོས་གྲུབ་འཚལ་ལགས་ཏེ། ། གཟུངས་སྔགས་བདག་ལ་སྩལ་དུ་གསོལ། ། སྔགས་དང་ཕྱག་རྒྱ་བསྟན་པ་དང་། ། དཀྱིལ་འཁོར་ལ་སོགས་འབྲི་བ་དང་། ། སྒྲུབ་པ་ཡི་ནི་རིམ་པ་རྣམས། ། ཐུགས་རྗེས་བདག་ལ་བསྟན་དུ་གསོལ། ། ལན་གསུམ། རྗེས་གནང་གི་གཞི་འགོད་པའི་སླད་དུ། ཐུགས་འདུན་འདི་བཞིན་དུ་གནང་བར་ཞུ། སློབ་དཔོན་དང་མདུན་བསྐྱེད་ཀྱི་ཐུགས་ཀ་ནས་འོད་ཟེར་འཕྲོས། ཁྱེད་རང་རྣམས་ཀྱི་སྐུ་ལུས་ལ་ཕོག་པས་སྐུ་ཚེ་འཁོར་བ་ཐོག་མ་མེད་པ་ནས་བསགས་པའི་སྡིག་སྒྲིབ་ཐམས་ཅད་བྱང་ཞིང་དག་པར་བྱས། སྐུ་ལུས་རྣམ་སྨིན་གདོས་བཅས་ཀྱི་ཕུང་པོའང་འོད་གསལ་གྱི་ངང་དུ་གཙང་སེང་ངེ་སྦྱངས། དེ་ལ་དམིགས་ཏེ་སློབ་དཔོན་གྱིས་ཨོཾ་སྭ་བྷཱ་བ་སོགས་བརྗོད་པས་སྣང་སྲིད་འཁོར་འདས་ཀྱི་ཆོས་ཐམས་ཅད་ཅིའང་མི་དམིགས་ཏེ་སྟོང་ཉིད་ནམ་མཁའ་ལྟ་བུའི་ངང་དུ་གྱུར། དེའི་ངང་ལས་ནམ་མཁའི་དབུས་སུ་པྃ་ལས་པདྨ་དང་རྃ་ལས་ཉི་མའི་དཀྱིལ་འཁོར་གྱི་སྟེང་དུ་ཧཱུྃ་ཡིག་ལས་བྱུང་བའི་སྣ་ཚོགས་རྡོ་རྗེ་ཞེས་པ་ནས། གདན་བསྐྱེད་པའི་བར་སྒྲུབ་ཐབས་བཞིན། གདན་ལྔའི་སྟེང་དུ་ཁྱེད་རང་རྣམས་ཆུ་ལས་ཉ་འཕར་བའི་ཚུལ་སྐད་ཅིག་གིས་འཕགས་པ་ལྷ་ལྔའི་སྐུ་ཅན་དུ་གྱུར་པ་ནི་དབུས་སུ་འཕགས་པ་སྤྱན་རས་གཟིགས་དབང་ཕྱུག་སྐུ་མདོག་དཀར་པོ་སོགས་ལྷ་ལྔ་དཀྱུས་བཞིན་བསྐྱེད། དེ་ཐམས་ཅད་ཀྱི་དཔྲལ་བར་ཨོཾ་དཀར་པོ་སོགས། གཙོ་བོའི་ཐུགས་ཀར་ཟླ་བའི་དཀྱིལ་འཁོར་གྱི་སྟེང་དུ་ཧྲཱིཿཡིག་དཀར་པོ་རེ་གསལ་འདེབས་པར་ཞུ། སློབ་དཔོན་ཇོ་བོ་ཐུགས་རྗེ་ཆེན་པོའི་སྐུ་ཅན་དུ་གསལ་བ་ལ་གུས་འདུད་གནང་བས་སློབ་དཔོན་དང་མདུན་བསྐྱེད་ཀྱི་ཐུགས་ཀ་ནས་འོད་ཟེར་འཕྲོས་ཕྱོགས་བཅུའི་སངས་རྒྱས་དང་བྱང་ཆུབ་སེམས་དཔའ་ཐམས་ཅད་འཕགས་པ་ལྷ་ལྔའི་རྣམ་པར་བྱོན་ནས་ཁྱེད་རང་རྣམས་ཀྱི་སྐུ་ལུས་ལ་སིབ་སིབ་ཐིམ་པས་ཐུགས་རྒྱུད་བྱིན་གྱིས་བརླབ་པའི་མོས་པ་མཛོད། ཏིང་ཤག་རྡུང་ཞིང་སྔགས་སོ་སོའི་མཐར། ཨཱ་བེ་ཤ་ཡ་ཨ་ཨཱཿབཏགས་པ་བརྗོད། སླར་ཡང་ཐུགས་ཀའི་ཧྲཱིཿལས་འོད་ཟེར་འཕྲོས་པས་དབང་གི་ལྷ་སྤྱན་དྲངས་ནས། ཁྲོ་གཉེར་ཅན་ལ་དོན་ཡོད་གྲུབ་པས་དབུར་བརྒྱན་ཞེས་པའི་བར་སྒྲུབ་ཐབས་བཞིན། སྔགས་ཀྱི་བཟླས་ལུང་གི་སླད་དུ་ཐུགས་འདུན་འདི་བཞིན་དུ་གནང་བར་ཞུ། སློབ་དཔོན་དང་མདུན་བསྐྱེད་ཀྱི་ལྷ་ལྔའི་ཐུགས་ཀའི་ས་བོན་གྱི་མཐའ་སྐོར་དུ་ཡོད་པའི་སྔགས་ཕྲེང་དང་པོ་གཉིས་པ་གསུམ་པ་རྣམས་མཆེད། ཞལ་ནས་ཐོན། ཁྱེད་རང་རྣམས་ཀྱི་ཞལ་ནས་མར་ཞུགས། ཐུགས་ཀར་ཧྲཱིཿཡིག་སོགས་ཀྱི་མཐར་སྔགས་ཕྲེང་དང་པོ་འཁོད། གཉིས་པ་དང་གསུམ་པ་དེ་ལ་ཐིམ་པས་རྒྱུད་བྱིན་གྱིས་བརླབས་པར་བསམས་ལ་ལྷ་སོ་སོའི་སྙིང་པོའི་སྔགས་ལན་གསུམ་རེ་རྗེས་ཟློས་བྱེད་དུ་གཞུག། སྤྲོ་ན་གཟུངས་རིང་གི་རྗེས་ཟློས་ཡང་ལན་གསུམ། དེ་ནས་སློབ་མས་སློབ་དཔོན་ལ་མེ་ཏོག་འཐོར་བ་དང་། ། བཅོམ་ལྡན་བདག་ལ་སོགས། སློབ་དཔོན་གྱིས་སློབ་མའི་མགོ་ལ་མེ་ཏོག་འཐོར་ཞིང་། ། བཅོམ་ལྡན་འདི་ལ་སོགས་སྤྱི་དང་འདྲ། དམ་བཅའ་བ་འདིའི་རྗེས་ཟློས་གསུང་བར་ཞུ། ། སངས་རྒྱས་བྱང་ཆུབ་སེམས་དཔའ་དང་། ། སློབ་དཔོན་བདག་ལ་དགོངས་སུ་གསོལ། བདག་མིང་འདི་ཞེས་བགྱི་བས་དུས་འདི་ནས་བཟུང་སྟེ་བྱང་ཆུབ་སྙིང་པོའི་བར་དུ་ཇོ་བོ་ཐུགས་རྗེ་ཆེན་པོ་ཡི་དམ་དུ་འཛིན་ནོ། ། ལན་གསུམ། དེ་ནས་སྔར་གཟུངས་རིང་གི་རྗེས་ཟློས་མ་བྱས་ན་འདིར་གཟུངས་རིང་གི་ལུང་གནང་། རྗེས་གཙོ་བོས་དང་མཎྜལ་སོགས་འདྲ། དེ་ནས་མདུན་བསྐྱེད་ལ་མཆོད། ཡིག་བརྒྱས་ལྷག་ཆད་ཁ་བསྐང་། ཡེ་ཤེས་པ་གཤེགས། དམ་ཚིག་པ་རང་ལ་བསྡུ། བསྔོ་བ་སྨོན་ལམ་བཀྲ་ཤིས་ཕྲེང་བས་མཐའ་བརྒྱན་པར་བྱའོ། ། ཐུགས་རྗེའི་གཏེར་ཆེན་བ་རི་ལོ་ཙཱ་བའི། ། ཡི་དམ་ལྷ་ལྔའི་རྗེས་གནང་ཆོ་གའི་ཚུལ། ། གོ་བདེ་བཀླག་ཆོག་ཚུལ་དུ་བཀོད་པ་ལ། ། བླ་མ་ལྷར་བཅས་དགེས་པའི་འཛུམ་ཞལ་བཞད། ། འདི་སྦྱར་དགེ་བ་འོད་སྟོང་བདག་པོ་ཡིས། ། བློ་གསལ་པདྨོའི་ཚལ་རབ་ཡོངས་བཞད་དེ། ། བཤེས་གཉེན་རྐང་འཐུང་ཕྲེང་བ་མཐའ་ཡས་པས། ། ཐུབ་བསྟན་རྒྱ་མཚོའི་གོས་ཅན་ཁྱབ་གྱུར་ཅིག། ལྗོངས་འདིར་རྒྱལ་བའི་བསྟན་པ་དར་ཞིང་རྒྱས། ། བསྟན་འཛིན་སྐུ་ཚེ་རི་དབང་ལྟ་བུར་བརྟན། ། ཆབ་འབངས་བདེ་སྐྱིད་དགའ་བདེའི་དཔལ་གྱིས་འཚོ། ། རྫོགས་ལྡན་བཞིན་དུ་བདེ་བའི་བཀྲ་ཤིས་ཤོག། དེ་ལྟར་འཕགས་པ་དོན་ཡོད་ཞགས་པ་ལྷ་ལྔའི་རྗེས་གནང་བཀླག་ཆོག་ཏུ་བཀོད་པ་འདི་ནི་འཁོན་གྱི་རིགས་འཁྲུངས་འཇམ་དབྱངས་ཀུན་དགའ་བསོད་ནམས་ལྷུན་གྲུབ་ཀྱི་ཞབས་ཀྱི་པདྨོ་ལས་དམ་པའི་ཆོས་འདིའི་བཀའ་དྲིན་གྱི་བདུད་རྩི་ཐོབ་པ་དགེ་སློང་སྡེ་སྣོད་འཛིན་པ་ངག་དབང་ཆོས་གྲགས་ཀྱིས་རྗེས་གནང་གི་ཡི་གེ་རྙིང་མ་ལ་གཞི་བྱས། བོད་ཀྱི་རྡོ་རྗེ་གདན་དཔལ་ས་སྐྱའི་ཆོས་གྲྭ་ཆེན་པོར་མེ་མོ་ཡོས་ཀྱི་ལོའི་ས་ག་ཟླ་བའི་མཁའ་འགྲོ་འདུ་བའི་དུས་ཚེ་ཁྱད་པར་ཅན་ལ་ལེགས་པར་སྦྱར་བའི་ཡི་གེ་པ་ནི་ཆོས་གྲགས་བཟང་པོའོ། ། ཡིག་རྒྱག་པ། བཀྲ་ཤིས་ལྷ་མོ།
ཡིག་རྒྱག་པ། ཚེ་ཀྲུག་ནས།
སྦྲག་བསྡུར་པ། བཀྲ་ཤིས་ལྷ་མོ། ཞུ་དག་དང་ཞུ་བཙུད་ཨོ་རྒྱན་ཚེ་རིང་གིས་བྱས།

བསྒྲུ་ཐབས་ཀུན་བཏུས། ག༽ 86
珠Öé他Ëû-3-1-(10).doc